ལོ་འགའི་སྔོན་ལ་མགོ་ལོག་གི་སྔགས་བཙུན་འུར་པོ་ཞིག་གིས་སྦྱིན་བདག་ལྟ་བུ་བྱས་ཏེ་དགེ་ཆོས་ལགས་ཀྱི་གསར་རྙེད་གསུང་རྩོམ་ཞེས་པ་ཞིག་དཔར་ཁུལ་བྱས་པ་མཐོང་མྱོང་ལ།ད་དུང་དེབ་དེའི་རྒྱབ་ཤོག་ནང་མར་སྔགས་བཙུན་ཁོ་རང་གི་པར་སྡུག་སེར་ཧང་ངེ་ཞིག་བཞག་སྟེ་མིག་སྟོན་བྱས་པའང་བརྗེད་རྒྱུ་ཞིག་མེད།སྤྱིར་གསར་བསྒྲིགས་ཀྱི་དེབ་རྒན་དེར་དགེ་ཆོས་ལགས་ཀྱི་ཕྱག་རྩོམ་རེད་མི་འདུག་སྙམ་པ་ནི་འགའ་ཙམ་མཆིས་ཤིང་།ཆོས་པ་ལར་ཞེན་ཅན་འགའ་རེས།དགེ་ཆོས་མཆོག་རྙིང་མའམ་ཅི་ཞིག་ཏུ་སྟོན་ཁུལ་གྱིས་རང་འདོད་མའི་ཤོབ་སྐད་འདར་འདར་མང་པོ་གསབ་འཇུག་བྱས་ཨེ་ཡོད་ཀྱི་སེམས་ཁྲལ་ཡང་ཤིན་ཏུ་ལྕི་ཐལ།དེ་བས།ཁོ་བོར་མཚོན་ན་ནམ་ཞར་ཡང་གནམ་ནས་ལྷུང་བའམ་ས་ནས་བུད་པ་ལྟ་བུའི་ཤོག་སེར་མའི་རིགས་འདིར་ཡིད་ཆེས་ཅི་བས་ཆུང་ཁར།ད་ལྟའམ་མ་འོངས་པའི་སྐབས་ཤིག་ལ་དམ་པ་དགེ་ཆོས་མཆོག་ལ་ནི་གསར་རྙིང་དཀར་ནག་གི་ཆོ་ལོ་མང་དུ་གཡོགས་པའི་དུས་ཤིག་འབྱུང་པའང་སྔར་ནས་ཚོད་ཀྱིས་དཔགས་ཡོད།འདི་ནི་ལུང་བསྟན་མིན་ཏེ་རྗེས་དཔགས་ཡིན།གནད་དེ་ནི་མིའི་རིགས་ལོ་རྒྱུས་སྟེང་ལ་ཤོབ་ཀྱི་ཕུང་བོ་བརྒྱད་ཁྲི་བཞི་སྟོང་གིས་རྒྱ་བཏབ་ཡོད་པས་ཀྱང་ཤེས་པར་ནུས་སོ།།